Diari Oficial de la Generalitat Valenciana


Sumari del DOGV 4068, del 21-08-2001 (2001/8006)

RESOLUCIO de 31 de juliol de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre el Servei Valencià d'Ocupació i Formació de la Generalitat Valenciana i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla d'Actuacions per a la Millora de l'Ocupació Rural (PAMER) per a l'exercici 2001 i següents.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4068

Data del DOGV
:   21-08-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/8006


Data del document
:   31-07-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * Confederació Hidrogràfica
    * Servici Valencià d'Ocupació i Formació
    * sanejament
    * cooperació administrativa

RESOLUCIO de 31 de juliol de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni entre el Servei Valencià d'Ocupació i Formació de la Generalitat Valenciana i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla d'Actuacions per a la Millora de l'Ocupació Rural (PAMER) per a l'exercici 2001 i següents. [2001/X8006]
  
Subscrit, després de la tramitació prèvia reglamentària, entre el Servei Valencià d'Ocupació i Formació de la Generalitat Valenciana i la Confederació Hidrogràfica del Xúquer, dependent del Ministeri de Medi Ambient, el 23 de maig de 2001, un Conveni per a l'execució de treballs inclosos en el Pla d'Actuacions per a la Millora de l'Ocupació Rural (PAMER) per a l'exercici 2001 i següents, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0446/2001, i que figura com a annex d'aquesta resolució.
  
València, 31 de juliol de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni entre el Servei Valencià d'Ocupació i Formació de la Generalitat Valenciana i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Pla d'Actuacions per a la Millora de l'Ocupació Rural (PAMER) per a l'exercici 2001 i següents.
  
València, 23 de maig de 2001
  
Reunits:
  
D'una banda, l'Honorable Sr. D. Vicente Rambla Momplet, conseller d'Economía, Hisenda i Ocupació de la Generalitat Valenciana, en representació del Servei Valencià d'Ocupació i Formació (SERVEF), autoritzat per a subscriure aquest Conveni de Col·laboració mitjançant l'Acord del Govern Valencià adoptat en la sessió de 22 de maig de 2001.
  
D'una altra, l'Excel·lentíssim Senyor President de la Confederació Hidrogràfica del Xúquer, Juan Manuel Aragonés Beltrán, en virtut de l'article 28 de la Llei 29/1985, de 2 d'agost, modificat per la Llei 46/1999, de 3 de desembre.
  
Les parts, en l'exercici dels seus càrrecs i en la representació que tenen, es reconeixen recíprocament capacitat i competència per a formalitzar aquest Conveni i
  
Manifesten:
  
Que sobre la base de les diferents competències atribuïdes a cada un dels organismes que subscriuen aquest Conveni, el Servei Valencià d'Ocupació i Formació de la Generalitat Valenciana, organisme autònom adscrit a la Conselleria d'Economia, Hisenda i Ocupació, creat per la Llei 3/2000, de 17 d'abril, de la Generalitat Valenciana, i al qual se li atribueixen, entre d'altres, les funcions adreçades a l'impuls i l'execució de la política de la Generalitat Valenciana en matèria de polítiques actives d'ocupació, subministra els fons per al Pla d'Actuacions per a la Millora de l'Ocupació Rural (PAMER), establit mitjançant l'Ordre de 29 de desembre de 2000, publicada en el DOGV de 25 de gener de 2001, i que, en execució d'aquest, estan previstes, entre d'altres, actuacions en llits i barrancs que constitueixen Domini Públic Hidràulic, cosa que, atesa la finalitat que es pretén, comporta que la Confederació Hidrogràfica del Xúquer, que té com a funció específica la política d'aigües i llits, aporte una especial col·laboració en el desenvolupament dels treballs pertinents, tant d'ordre tècnic, com instrumental mecànic del qual hi puga disposar.
  
Per la seua part, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, estableix que la realització d'activitats de caràcter material, tècnic o de serveis de la competència dels òrgans administratius, podrà ser encomanada a uns altres òrgans d'aquesta o de diferent administració per raons d'eficàcia o quan no es tinguen els mitjans tècnics idonis per al seu exercici. Segons l'esmentat precepte, la comanda de gestió entre òrgans administratius que pertanyen a diferents administracions públiques, haurà de formalitzar-se mitjançant el corresponent conveni entre aquestes.
  
En conseqüència, ambdues parts
  
Acorden
  
Primera
  
El Servei Valencià d'Ocupació i Formació encomana la direcció tècnica dels treballs del PAMER a la Confederació Hidrogràfica del Xúquer, mitjançant la Comissaria d'Aigües, quan els esmentats treballs es realitzen en llits de rius i barrancs dins de la seua circumscripció territorial. Per a això, el comissari d'aigües designarà els tècnics de l'Àrea de Gestió del Domini Públic Hidràulic encarregats de la direcció i l'avaluació dels treballs previstos en aquest Conveni, i també el personal auxiliar que considere convenient.
  
La Comissaria d'Aigües informarà el Servei Valencià d'Ocupació i Formació, d'ofici o a instància d'aquesta, de les qüestions relacionades amb les actuacions en els diferents llits que considere d'interés per a major eficàcia dels treballs derivat del Pla d'Actuacions per a la Millora d'Ocupació Rural (PAMER).
  
Segona
  
La Confederació Hidrogràfica del Xúquer, a més a més, col·labora amb l'aportació d'instrumental mecànic disponible per a aquestes tasques de neteja de llits, i amb els mitjans auxiliars, la maquinària i el combustible que siga necessari, a càrrec de fons propis de l'esmentat organisme, fins a quinze milions de pessetes (27.233.952 PTA).
  
Tercera
  
La maquinària i els mitjans auxiliars inventariables es posaran a disposició dels ajuntaments interessats, adjudicataris del pla. Serà obligació dels esmentats ajuntaments el reintegrament de tot això, a l'acabament dels treballs objecte de l'adjudicació, a la Confederació Hidrogràfica del Xúquer.
  
Quarta
  
Una vegada acabats els treballs, el tècnic encarregat redactarà un informe amb la conformitat del cap de l'Àrea de Gestió del Domini Públic Hidràulic i es trametrà al Servei Valencià d'Ocupació i Formació.
  
Cinquena
  
Les qüestions que es plantegen en el desenvolupament de la gestió del PAMER seran resoltes, en l'àmbit de les respectives competències, per cada una de les parts que signen aquest Conveni, sense perjudici que actuen coordinadament, per a la qual cosa podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.
  
Sisena
  
Aquest Conveni autoritza per a realitzar les neteges de llits, marges i ribes de rius i trams inferiors de barrancs que estiguen compresos en el seu àmbit d'actuació. Correspon al director tècnic dels treballs l'adequació dels esmentats treballs a la millora de les característiques hidràuliques d'aquells.
  
Setena
  
Les propostes tècniques sobre actuacions en llits i ribes seran realitzades per una comissió d'experts, nomenada per l'honorable conseller d'Economia, Hisenda i Ocupació. En l'esmentada Comissió hi haurà dos representants de la Confederació Hidrogràfica del Xúquer.
  
Huitena
  
El termini de vigència d'aquest Conveni serà el corresponent a la duració temporal del PAMER, es a dir fins el 31 de desembre de 2001.
  
I perquè conste als efectes oportuns, com a prova de conformitat, signen els compareixents aquest Conveni, al lloc i en la data més amunt indicats.
  
El conseller d'Economia, Hisenda i Ocupació (en representació del SERVEF): Vicente Rambla Momplet.